## Rješenje Ustavnog suda Republike Hrvatske broj U-III-2247/2002 od 13. lipnja 2003.

### NN 111/2003 (15.7.2003.), Rješenje Ustavnog suda Republike Hrvatske broj U-III-2247/2002 od 13. lipnja 2003.

# USTAVNI SUD REPUBLIKE HRVATSKE

1527

Ustavni sud Republike Hrvatske, u Vijeću trojice
za odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Jasna Omejec, članovi Vijeća, u postupku
pokrenutom ustavnom tužbom J. M. iz T., T. K. iz K. N., J. J. iz K. S., P. B.
iz K. Š. i M. R. iz D., koje zastupaju punomoćnici B. A. i I. S., odvjetnici iz
Splita, na sjednici Vijeća održanoj dana 13. lipnja 2003. godine, jednoglasno
je donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim
novinama«.

Obrazloženje

1. Podnositelji su podnijeli ustavnu tužbu
protiv presude Županijskog suda u Splitu, broj: Gž-3618/99 od 2. studenoga
2001. godine, kojom je odbijena njihova žalba izjavljena protiv presude
Općinskog suda u Splitu, broj: P-1096/97 od 14. lipnja 1999. godine.

Navedenom presudom suda prvog stupnja
podnositelji su odbijeni s tužbenim zahtjevom radi vraćanja na rad i isplate
plaće za razdoblje od 1. listopada 1990. godine do 30. svibnja 1997. godine.

*Ustavna tužba nije pravodobna.*

2. Odredbom članka 62. stavka 1. Ustavnog zakona
o Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon), propisano je da svatko može podnijeti
Ustavnom sudu ustavnu tužbu ako smatra da mu je pojedinačnim aktom tijela
državne vlasti, tijela jedinice lokalne i područne (regionalne) samouprave ili
pravne osobe s javnim ovlastima, kojim je odlučeno o njegovim pravima i
obvezama ili o sumnji ili optužbi zbog kažnjivog djela, povrijeđeno ljudsko
pravo ili temeljna sloboda zajamčena Ustavom, odnosno Ustavom zajamčeno pravo
na lokalnu i područnu (regionalnu) samoupravu.

Prema odredbi članka 64. Ustavnog zakona,
ustavna tužba može se podnijeti u roku od 30 dana računajući od dana primitka
odluke.

3. Iz spisa predmeta razvidno je da je osporena
presuda Županijskog suda u Splitu dostavljena punomoćnicima podnositelja dana
3. prosinca 2001. godine. Ustavnu tužbu protiv te presude punomoćnici
podnositelja podnijeli su putem pošte dana 4. listopada 2002. godine.

4. Razmatranjem spisa predmeta također je
utvrđeno da su punomoćnici podnositelja protiv osporene presude izjavili
reviziju, koju je Vrhovni sud Republike Hrvatske odbacio kao nedopuštenu
rješenjem, broj: Revr-139/02-2 od 11. lipnja 2002. godine. Navedeno rješenje
dostavljeno je punomoćnicima podnositelja dana 6. rujna 2002. godine. Međutim,
izjavljivanje revizije, u slučaju kada nisu ispunjene zakonske pretpostavke za
njezinu dopustivost, nije od utjecaja na početak tijeka roka za podnošenje
ustavne tužbe, u smislu odredbe članka 64. Ustavnog zakona.

5. Slijedom navedenog,
na temelju odredbe članka 72. Ustavnog zakona, riješeno je kao pod točkom I.
izreke, dok se rješenje pod točkom II. izreke temelji na odredbi članka 29.
Ustavnog zakona.

Broj: U-III-2247/2002
Zagreb, 13. lipnja 2003.

USTAVNI
SUD REPUBLIKE HRVATSKE

            Predsjednik Vijeća  **Milan Vuković,** v. r.

Rješenje, NN 111/2003-1527